RESOLUCIÓN do 14 de novembro de 2007 pola que se procede á publicidade das subvencións concedidas, das subvencións denegadas e á publicación dos requirimentos de emenda de documentación das solicitudes presentadas ao abeiro da Orde do 18 de setembro de 2007 pola que se establecen as bases reguladoras para a concesión, en réxime de concorrencia competitiva, das subvencións destinadas ás entidades locais, encamiñadas ao desenvolvemento na Comunidade Autónoma galega de Cidades Dixitais 2007-2010 no marco do Plan estratéxico galego da sociedade da información e o Plan Avanza (código do procedemento IN516A) (Diario Oficial de Galicia número 187, do 26 de setembro).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 03/12/2007

Con data do 12 de novembro de 2007 o conselleiro de Innovación e Industria ditou resolución pola cal se resolve conceder, con cargo á aplicación orzamentaria 10.04.571A.760.0, as subvencións ás entidades locais para o impulso do desenvolvemento de aplicacións e servizos de administración electrónica, de servizos dixitais dirixidos aos cidadáns e empresas do ámbito local, de formación e de difusión, relacionadas especificamente co desenvolvemento e implantación da Sociedade da Información na Comunidade Autónoma de Galicia a través de Cidades Dixitais 2007-2010, no marco do Plan estratéxico galego da sociedade da información e o Plan Avanza, así como ordenar a publicación no Diario Oficial de Galicia da relación de expedientes, que despois de seren valorados segundo o artigo 11 da orde de bases da convocatoria, resultaron beneficiarios da subvención. Esta relación achégase no anexo I-Subvencións concedidas. Así mesmo, será obxecto de publicación no DOG a relación de expedientes que
figuran no anexo II-Subvencións concedidas pendentes de emenda de documentación, que no caso de achegar a documentación requirida serían solicitudes con dereito a subvención.
O órgano instrutor do procedemento administrativo de subvencións establecido na citada orde reguladora vén de revisar as solicitudes presentadas ao abeiro de dita orde, identificando tanto as solicitudes que se presentaron sen erros e dispoñen de toda a documentación preceptiva como aquelas solicitudes en que non se reúne algún dos requisitos exixidos.
O artigo 4 da orde reguladora dispón: «Poderanse realizar os requirimentos de emenda das solicitudes, mediante publicación no DOG».
Adicionalmente o artigo 9 das bases reguladoras que figuran como anexo I da citada orde dispón: «Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, os requirimentos citados de emenda ou corrección poderanse facer mediante publicación no DOG, tendo os mesmos efectos que a notificación individualizada. A dita publicación tamén se realizará no taboleiro de anuncios da páxina web da Consellería de Innovación e Industria».
Neste mesmo artigo 9 tamén se dispón: «Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración».
Na súa virtude,
RESOLVO:
1. Ordenar a publicación no Diario Oficial de Galicia da relación de solicitudes que reúnen todos os requisitos para a súa concesión, segundo o establecido na orde reguladora citada. Esta relación achégase como anexo I-Subvencións concedidas desta resolución.
2. Ordenar a publicación no Diario Oficial de Galicia da relación de solicitudes que, no caso de achegar a documentación requirida, serían solicitudes con dereito a subvención. Esta relación achégase como anexo II-Subvencións concedidas pendentes de emenda de documentación desta resolución.
3. Ordenar a publicación no Diario Oficial de Galicia da relación de solicitudes que non reúnen todos os requisitos para seren subvencionables. Esta relación achégase como anexo III-Solicitudes non beneficiarias de subvención desta resolución.
4. Todos os solicitantes que se recollen nos anexos poderán obter información detallada da súa resolución accedendo ao taboleiro electrónico dispoñible na páxina web da Consellería de Innovación e Industria, no enderezo:
http://www.xunta.es/apps/axudas/login.do?cod_cons=IN&cod_proc=516A.
Os solicitantes a que non foi concedida a subvención tamén poderán obter información detallada das causas de denegación accedendo ao taboleiro electrónico dispoñible na páxina web da Consellería de Innovación e Industria, no enderezo:
http://www.xunta.es/apps/axudas/login.do?cod_cons=IN&cod_proc=516A.
O acceso ao dito enderezo tamén pode facerse desde o enderezo da internet
http://www.conselleriaiei.org
, seleccionando a Oficina Virtual, para a seguir acceder á aplicación Internet Expres e dentro desta, escollendo o procedemento IN516A.
Para o acceso ao contido do taboleiro electrónico cada solicitante deberá introducir o código electrónico facilitado por esta dirección xeral, o que garante a intimidade do acceso á información.
Os modelos de documentos para a xustificación do proxectos estarán dispoñibles no taboleiro electrónico a partir do 1 de decembro de 2007.
5. Facer indicación expresa a todos os solicitantes recollidos no anexo II-Subvencións concedidas pendentes de emenda de documentación, de que se requiren para que no prazo de dez días hábiles, contados a partir do día seguinte ao da publicación desta resolución no DOG, emenden a falta ou acheguen os documentos preceptivos conforme o recollido neste anexo. De non o facer, terase por desistido na súa petición, logo da correspondente resolución que será ditada nos termos previstos no artigo 42 da Lei 30/1992, do 26 de novembro, pola que se regula o réxime xurídico das administracións públicas e do procedemento administrativo común.
5. En caso de dúbida, dificultades técnicas ou necesidade de máis información durante o proceso de emenda de documentación das solicitudes, poderán dirixirse á Dirección Xeral de Promoción Industrial e da Sociedade da Información, a través dos teléfonos 981 95 74 56 ou 981 54 55 89, do número de fax 981 54 47 06 ou do enderezo de correo electrónico axudas.dxpisi@xunta.es.
Santiago de Compostela, 14 de novembro de 2007.
P.D. (Orde 31-1-2006, DOG nº 24, do 3 de febreiro)
Emilio Nogueira Moure
Secretario xeral da Consellería de Innovación
e Industria
Ver referencia pdf "23300D007P026.PDF"
Ver referencia pdf "23300D008P031.PDF"